SKRIFTLIG FORESPØRGSEL E-0085/03

af Ilda Figueiredo (GUE/NGL) til Kommissionen

(23. januar 2003)

Om: Flytning af virksomheder og arbejdsløshed

Det multinationale skotøjsfirma C & J Clark har netop meddelt, at man lukker fabrikken i Castelo de Paiva i Portugal; fabrikken har 600 arbejdere, den ligger i det indre af landet, hvor der ikke er mulighed for alternativ beskæftigelse, og hvor man for to år siden oplevede den tragiske sammenstyrtning af en bro, som kostede 58 personer livet.

Man skal lægge mærke til, at det samme multinationale firma for to år siden lukkede en anden fabriksenhed i Arouca, hvorved det sendte ca. 400 arbejdere ud i arbejdsløshed.

I betragtning af situationens alvor anmoder jeg derfor om følgende oplysninger:

1. Har det multinationale firma C & J Clark modtaget nogen form for EF-støtte i Portugal eller i noget andet land i Den Europæiske Union?

2. Hvad mener Kommissionen om C & J Clarks sociale ansvarlighed, når det i løbet af lidt over to år agter at lukke to vigtige virksomheder, der overvejende beskæftiger kvindelig arbejdskraft, og som er beliggende i områder i det indre af landet, hvor de var eller er den største arbejdsgiver?

3. Hvilke skridt overvejer Kommissionen for at forhindre denne uansvarlige optræden fra multinationale firmaers side, som selv om de har en nydelig ordrebog beslutter at flytte til lande uden for Den Europæiske Union, hvorved de forværrer arbejdsløsheden og kvæler udviklingen i ugunstigt stillede områder i det indre af Portugal?

Svar afgivet på Kommissionens vegne af Anna Diamantopoulou

(1. april 2003)

Skotøjsfirmaet C & J Clark Fábrica de Calçado, Lda. har modtaget følgende tilskud:

>TABELPOSITION>

Fællesskabsstøtteramme II

Gruppen modtog støtte fra PEDIP II og RETEX, som samfinansieres af Den Europæiske Fond for Regional Udvikling (EFRU) og af ESF under foranstaltning 3.1. Diagnósticos e Auditorias Empresariais og foranstaltning 4.6. Acção A Acções de Demonstração Empresarial.

Der blev tildelt støtte for i alt 136 402 283 PTE. Der blev udbetalt følgende beløb:

>TABELPOSITION>

Kommissionen har sendt de andre medlemsstater en anmodning om oplysninger om eventuel udbetaling af fællesskabsstøtte til C & J Clark. Kommissionen holder det ærede medlem orienteret om sagens gang.

Indledningsvis skal det påpeges, at Rådets direktiv 98/59/EF(1) om kollektive afskedigelser indeholder regler om information og høring af arbejdstagernes repræsentanter i tilfælde, hvor arbejdsgiveren påtænker at foretage kollektive afskedigelser. Konsultationerne gennemføres i god tid og skal i det mindste dreje sig om mulighederne for at undgå eller begrænse de kollektive afskedigelser samt for at afbøde følgerne af disse ved hjælp af sociale ledsageforanstaltninger. Disse foranstaltninger tager navnlig sigte på støtte til omplacering eller omskoling af de afskedigede arbejdstagere.

Hvad angår udflytning af virksomheder er Kommissionen fortaler for, at virksomhederne altid skal tage hensyn til de konsekvenser, deres beslutning om udflytning kan få for de ansatte og for de sociale og regionale forhold. Dette er for nylig blevet understreget i Kommissionens meddelelse om Virksomhedernes sociale ansvar: Virksomhedernes bidrag til bæredygtig udvikling(2).

Ydermere opfordrede Kommissionen de europæiske arbejdsmarkedsparter til at indlede en dialog om midler til at foregribe og forvalte ændringer med henblik på at anvende en dynamisk indgang til de sociale og arbejdsmarkedsrelaterede aspekter(3).

(1) Rådets direktiv 98/59/EF af 20. juli 1998 om tilnærmelse af medlemsstaternes lovgivninger vedrørende kollektive afskedigelser, EFT L 225 af 12.8.1998, s. 16.

(2) KOM(2002) 347 endelig udg.

(3) Orçamento da Segurança Social.